પ્રાપ્ત વિગતો મુજબ, એક માસ પહેલા જ મધ્યપ્રદેશના ઝાબુઆ જિલ્લાના રાણપુર તાલુકાના મોર ઢૂંઢિયા ગામેથી પેટિયું રડવા માટે ગોંડલ આવેલા શ્રમિક પરિવારના મુનશીભાઈ ભુરીયાના ચાર વર્ષના બે જુડવા પુત્રો રોહિત અને અજીત સવારના દસ કલાકના સુમારે રમતા રમતા ભરતભાઈ મેરામભાઈ સટોડીયાની વાળી સુધી પહોંચ્યા હતા. જ્યાં ખુલ્લા કૂવામાં રોહિતનો પગ લપસી જતા અજીત ગભરાઈ ગયો હતો અને દોડીને તેની માતાને ઘટનાની જાણ કરી હતી લોકોના ટોળા ભેગા થાય તે પહેલાં તો ચાર વર્ષના રોહિતનું ડૂબી જવાથી મોત નીપજ્યું હતું. ઘટનાની જાણ નગરપાલિકાના ફાયર ફાઈટર તેમજ સીટી પોલીસને થતા પી.સી.ચૌહાણ સહિતનો કાફલો દોડી ગયો હતો અને માસૂમ બાળકના મૃતદેહને કુવામાંથી બહાર કાઢી કાર્યવાહી હાથ ધરી હતી. નોંધનીય છે કે, બંને માસૂમ બાળકોના પિતા વતનમાં ગયા છે. જ્યારે બંને જોડિયા ભાઈઓ અને એક નાનોભાઈ માતા પાસે રોકાયા હતા.